Theuns Stofberg (1955-) – Afrikanergeskiedenis
Drie Curriebekers vir drie spanne
Op 14 Augustus het hy sy debuut vir die Springbokke gemaak. Hy was toe al deel van die Vrystaatse span, en in daardie toets teen Andy Leslie se All Blacks-span het hy die plek van die legendariese Jan Ellis op flank ingeneem. Die All Blacks het daardie toets met 15 punte teenoor 9 gewen, maar die Springbokke het 'n reeksoorwinning behaal. Van toe af was hy 'n outomatiese keuse vir die Springbokspan. Later daardie jaar het die Vrystaatse span onder kapteinskap van Wouter Hugo die Curriebeker vir die eerste keer in dié span se geskiedenis gewen en Theuns was deel van daardie span.
Op 27 Augustus 1977 het 'n wêreldspan op Loftus Versfeld gespeel ter viering van die ingebruikneming van die nuwe hoofpawiljoen, en die Springbokspan het volle toetskleure vir daardie wedstryd gekry. Theuns het twee drieë gedruk. Op 18 Oktober 1980 was hy vir die eerste keer kaptein van 'n Springbokspan; dit was in 'n toets teen Suid-Amerika wat in Montevideo in Urtuguay gespeel is. In daardie toets het hy sy vierde toetsdrie gedruk. Theuns was deel van die toerspan na Nieu-Seeland in 1981, maar hoewel Morné du Plessis sy uittrede kort tevore aangekondig het, is Wynand Claassen as toerkaptein gekies. Nogtans was hy die kaptein van die span wat die toets op Lancaster Park in Christchurch gespeel het; die All Blacks het daardie toets met 14-9 gewen. Hy het nie gespeel in die toets in Auckland wat deur meelbomme ontsier is nie, maar hy was wel in die span wat daarna teen die Verenigde State van Amerika gespeel het; die toets wat deur die minste toeskouers tot nog toe bygewoon is. Theuns is gekies as kaptein van die reeks van twee toetse teen Engeland in 1984 en hy het sy laaste toetsdrie in die tweede en laaste toets van daardie reeks gedruk. Daarna het hy sy uittrede aangekondig; die Springbokspan het in elk geval nie in 1985 toetsrugby gespeel nie.
Nadat Theuns sy graad in fisioterapie verwerf het, is hy vir sy militêre diensplig na Pretoria opgeroep, wat beteken het dat hy vir die destydse Noord-Transvaal gespeel het en die Curriebeker onder die legendariese afrigter brig. Buurman van Zyl gewen het. Nadat hy sy diensplig voltooi het, het hy in 1982 na Kaapstad verhuis waar hy sy praktyk as fisioterapeut bedryf het. In hierdie tyd het hy deel geword van die Westelike Provinsie se span wat die Curriebeker elke jaar tot in 1986 gewen het, hoewel hy net tot in 1984 gespeel het.
Theuns het tot in 2008 as fisioterapeut gepraktiseer maar weens probleme met sy gesondheid het hy en sy vrou 'n onderneming begin wat toergroepe na die buiteland neem. Hy het 'n rugbytoets in Engeland bygewoon toe hy skielik ernstig siek geword het. Churg Strauss-sindroom is by hom gediagnoseer; dit is 'n siekte wat die are en die slagare aantas en lugweginfeksie en asma tot gevolg kan hê. Dit het tot gevolg gehad dat hy nie verder as fisioterapeut kon praktiseer nie.